**Nopți de vrajă**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ce nopți de mai am petrecut odată,

Când coboram cu buzele pe sâni

Sub dunele fierbinţi, de ciocolată

Și te lăsam, iubito, să îngâni

Privighetoarea mică din Dumbravă,

Să te transformi în lotus și să-ți culci

Petalele deschise în otavă...

Ce nopți de vrajă, ce minute dulci,

Ne îmbătau salcâmii cu parfumul

Ameţitor de dulce şi-aş fi stat

Pierdut în basm, urmând alene drumul

Ce trece din ispită în păcat.

- E-o seară verde ca şi cum grădina

Şi-ar suspenda lianele de cer,

Mi-e dor să-mi uzi cu sânge rădăcina,

Tulpinii mele să-i mai fi străjer

Măcar o noapte. Spune-mi că se poate

Să retrăim poveştile lui mai

Când teii ne-au fost martori... Ce păcate

Copilăreşti, cu vise mă legai

De pomi, iar gura ta iscoditoare

Mi-aluneca pe umeri şi pe sâni,

Cât de intens, cu câtă disperare

Mi-aş fi dorit secunda s-o amâni.

Ioan Grigoraș Liliana Trif